ХэкIуэдахэр ягу къагъэкIыж
Дыгъуасэ, къэралым и дэнэ щIыпIи хуэдэу, Къэбэрдей-Балъкъэрми къыщызэрагъэпэщащ Афган зауэм хэкIуэдахэм я фэеплъ Iуэхугъуэхэр.
Сыхьэти 10-м щегъэжьауэ «Налшык» спорт комплексым щекIуэкIащ IэштIым зэуэкIэмкIэ ныбжьыщIэхэм я зэпеуэ.
Сыхьэт 12-м пэкIу щекIуэкIащ Афганистаным щызэуахэм я фэеплъым деж. ЦIыху куэд щызэхуэса дауэдапщэм хэтащ КъБР-м и Iэтащхьэм и Администрацэм, «Урысей зэкъуэт» партым и щIыналъэ къудамэм, республикэм и Дзэ комиссариатым, Афганистаным щызэуахэм я зэгухьэныгъэм, Налшык къалэ администрацэм, КъБР-м Спортымрэ туризмэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэхэм я лIыкIуэхэр, нэгъуэщIхэри.
Афганистаным щызэуа ди хэкуэгъухэр ягу къагъэкIыжу пэкIум цIыху куэд къыщыпсэлъащ. Зэхуэсым кърихьэлIахэр хэкIуэдахэм дакъикъэкIэ яхуэщыгъуащ, фэеплъым удз гъэгъахэр тралъхьащ.
ЗэIущIэм хэтахэр ХьэтIохъущокъуэм и цIэр зезыхьэ къалэ жыг хадэм кIуэри, абы ит МафIэ мыужьыхым и деж щахуэщыгъуащ зауэм хэкIуэдахэм, абдеж удз гъэгъахэр щагъэтIылъащ.
КЪУМАХУЭ Аслъэн.
Сурэтхэр МАМИЙ Руслан трихащ.
